Poul Andersen (S), 2014-02-27:
Så står vi med et nyt, gennemgribende lovforslag.
Der har været et virkelig godt forarbejde til det, for da vi stod med kommunalreformen i sin tid og skulle lave den nye struktur og få indplaceret den kollektive trafik i forhold til kommuner og de nye regioner, var vi jo spændte på, hvordan vi fik tingene til at gå op i en højere enhed, også i forhold til, at vi jo godt ved, at det er problematisk, når vi snakker kommuner og regioner og fordelinger af opgaver, for så er der noget, der hedder økonomi.
Men det er egentlig lykkedes rimelig godt med at drive samarbejdet i Vestdanmark, hvorimod vi rimelig hurtigt blev klar over, at skulle vi gøre det mere effektivt her i Østdanmark mellem Region Sjælland og Region Hovedstaden, var vi nødt til at lave en lidt anden struktur i det.
Og der ligger så et forslag i dag, som stadig væk gør det, der er meget vigtigt, nemlig afgrænser, hvem det er, der har ansvaret for trafikken i kommunen og i regionen – og imellem kommunerne – og også det økonomiske, så det stadig væk er fordelt på en ordentlig måde.
Samarbejdet i Region Sjælland og Region Hovedstaden bliver jo beskrevet, ved at man nu også laver det her nye koordinationsudvalg for at få enhederne til at arbejde bedre sammen til gavn for borgerne, brugerne af den kollektive trafik, for det har jo vist sig, at selskaberne meget fokuserer på at konkurrere med hinanden.
Det er nu noget af det, der kommer på plads.
Men det synes jeg vi skal tage i udvalgsarbejdet og der se på, om det kan lade sig gøre, og om det vil være en forbedring.
Så det vil vi sende over til transportministeren.
Hvad angår trafikselskaberne, forventes det, at det nye her bliver taget i brug, og at man kommer til at køre efter det i 2016.
Det vil være rimeligt at sætte en dato ind, mener vi.
Altså, hvad skulle være til hinder for, at vi ligesom giver et tilsagn om, at det bliver evalueret i 2019?
Men lad os høre ministerens vurdering af det og af, om det i det hele taget kan lade sig gøre på det tidspunkt, om der er et rimeligt grundlag for at gøre det.
Men et af de største problemer, og det har måske ikke direkte relevans for lovforslaget her, er jo den kørsel, som man ellers foretager i den sociale kørsel, nemlig hele flekstrafikområdet.
Det er faktisk her, trafikselskaberne har de største udfordringer, hvis jeg må have lov til at sige det på den måde, for som det er, er det jo ikke den, der udbyder trafikken, som kan kontrollere og godkende dem, der skal køre, det er Trafikstyrelsen.
Og der er jo sendt sager over til Trafikstyrelsen for et halvt år siden, som de slet ikke har taget sig af i forhold til arbejds- og lønvilkår for dem, der ligger og kører.
Og det vil sige, at der faktisk foregår en unfair konkurrence derude på det område.
Det vil vi også have kigget lidt på i udvalgsarbejdet.
Det kan godt være, at der kommer noget efterfølgende lovgivning, men det vil være rimeligt at lade ministeren prøve at kigge på det her, så vi allerede nu kan prøve at tage det med ind i de videre overvejelser.
Ellers ligger der jo det i det, som de mindre øsamfund har bedt om, nemlig at kunne få mulighed for at træde uden for trafikselskaberne.
Det bliver der åbnet mulighed for nu.
Og så er der forsøgsordningen med togkørslen oppe i det nordjyske, som vi jo også er indstillet på at fortsætte, og så må vi have en afklaring af det, når forsøgsperioden løber ud, og se på, hvordan det så skal foregå der.
Socialdemokratiet er positive over for lovforslaget.